นิสชิน บะหมี่กึ่งสำเร็จรูปเจ้าแรกของโลก
คงไม่มีใครไม่เคยกินบะหมี่กึ่งสำเร็จรูป เคยสงสัยรึเปล่าว่า นวัตกรรมบะหมี่ถ้วยเกิดขึ้นได้ยังไง ใครเป็นเจ้าแรกที่ขาย  ลงทุนแมนจะเล่าให้ฟัง
5 เม.ย. 2561

นิสชิน บะหมี่กึ่งสำเร็จรูปเจ้าแรกของโลก / โดย ลงทุนแมน
คงไม่มีใครไม่เคยกินบะหมี่กึ่งสำเร็จรูป
เคยสงสัยหรือไม่ว่า
นวัตกรรมบะหมี่ถ้วยเกิดขึ้นได้อย่างไร
ใครเป็นเจ้าแรกที่ขาย
ลงทุนแมนจะเล่าให้ฟัง
ย้อนกลับไปเมื่อหลายปีก่อน
ในสมัยหลังจบสงครามโลกครั้งที่ 2 ญี่ปุ่นได้ประสบปัญหากับภาวะขาดแคลนอาหารอย่างมาก เนื่องด้วยระยะเวลาที่ทำสงคราม และ การที่ญี่ปุ่นได้แพ้สงครามในครั้งนั้น
รัฐบาลญี่ปุ่นจึงสนับสนุนให้คนญี่ปุ่นกินขนมปังซึ่งนำเข้าจากประเทศสหรัฐอเมริกาทดแทนเพื่อแก้ปัญหาที่เกิดขึ้น
โมะโมะฟุกุ อันโด ผู้ก่อตั้งบริษัท นิสชิน ฟูดส์ ในปี 1948 ซึ่งในขณะนั้นเองบริษัทมีธุรกิจคือการผลิตเกลือขาย ได้เกิดความคิดที่ว่า
ทำไมรัฐบาลถึงไม่สนับสนุนให้กินบะหมี่แทนขนมปังซึ่งเป็นสิ่งที่คนญี่ปุ่นกินกันมาตั้งนานแล้ว
ทางรัฐบาลได้บอกว่า บริษัทผลิตบะหมี่ในญี่ปุ่นมีขนาดเล็กและไม่เพียงพอต่อความต้องการทั้งประเทศ
คุณ โมะโมะฟุกุ อันโด จึงได้ตัดสินใจที่จะพัฒนาบะหมี่ในรูปแบบใหม่เพื่อแก้ปัญหานี้
จนกระทั่งในปี 1958 หลังจากที่เขาทดลองพัฒนามานานหลายเดือน
เขาได้ค้นพบวิธีใหม่ในการทำนั่นก็คือ การทอดบะหมี่ในอุณหภูมิที่สูงทำให้ความชื้นในบะหมี่ลดลงได้
จึงเกิดเป็นบะหมี่กึ่งสำเร็จรูปขึ้นและนำออกมาวางจำหน่ายครั้งแรกในชื่อว่า Chikin Ramen ซึ่งเป็นรสไก่
แต่ในด้านราคาในช่วงแรกกลับไม่ได้ถูกเหมือนกับสมัยนี้ บะหมี่กึ่งสำเร็จรูปมีราคาแพงกว่า โซบะหรืออุด้งในสมัยนั้นถึง 6 เท่า
อย่างไรก็ตาม บะหมี่กึ่งสำเร็จรูปเป็นที่นิยมมากจนถูกส่งออกไปขายทั่วโลก
ในปี 1971 คุณ โมะโมะฟุกุ อันโด ได้บังเอิญไปเห็นการกินบะหมี่กึ่งสำเร็จรูปของคนอเมริกาซึ่งแตกต่างจากคนญี่ปุ่น
โดยคนอเมริกันจะแบ่งบะหมี่ออกเป็น 2 ส่วนใส่ในถ้วยขนาดเล็กแล้วเติมน้ำร้อน นอกจากนั้นยังใช้ส้อมในการกินอีกด้วย ซึ่งปกติคนญี่ปุ่นจะใช้แต่ตะเกียบ
ต่อมาไม่นานเขาได้ใช้ไอเดียนี้ในการออกผลิตภัณฑ์แบบใหม่โดยเป็นบะหมี่กึ่งสำเร็จรูปที่อยู่ในถ้วยแล้วสามารถกินได้ทันทีเมื่อเติมน้ำร้อน
เกิดเป็นสินค้าที่เรารู้จักกันดีคือ Cup Noodle ซึ่งถือได้ว่าเป็นสินค้าที่มีชื่อเสียงมากที่สุดของเขา
ปัจจุบัน บะหมี่ถ้วยก็ยังคงเป็นที่นิยมของคนทั่วโลกไม่เปลี่ยนแปลง
แล้วบริษัท นิสชิน ฟูดส์ ของเขาตอนนี้เป็นอย่างไรบ้าง
บริษัท นิสชิน ฟูดส์
ปี 2015 รายได้ 1.3 แสนล้านบาท กำไร 5.5 พันล้านบาท
ปี 2016 รายได้ 1.4 แสนล้านบาท กำไร 8 พันล้านบาท
ปี 2017 รายได้ 1.5 แสนล้านบาท กำไร 7 พันล้านบาท
ขณะนี้มูลค่าของบริษัทอยู่ที่ 2.4 แสนล้านบาท เทียบกับบริษัท ไทยเพรซิเดนท์ฟูดส์ จำกัด (มหาชน) ซึ่งขายบะหมี่กึ่งสำเร็จรูปยี่ห้อ มาม่า ของประเทศไทย มีมูลค่าบริษัทอยู่ที่ 6 หมื่นล้านบาท
แสดงว่าบริษัท นิสชิน ฟูดส์ ใหญ่กว่าถึง 4 เท่า
บะหมี่กึ่งสำเร็จรูปอาจจะไม่เกิดขึ้นถ้าไม่มี คุณ โมะโมะฟุกุ อันโด
แล้วทำไมถึงเป็นเขาที่ทำสำเร็จได้
ในยุคนั้น คนญี่ปุ่นทุกคนก็คงรู้อยู่แล้วว่าชอบกินบะหมี่มากกว่าขนมปัง
ทำไมคนญี่ปุ่นคนอื่นเลือกที่จะทนกินขนมปังทุกวัน แต่คุณ โมะโมะฟุกุ อันโด กลับไม่ทนกินขนมปัง
จุดที่แตกต่างคือเขารู้จักสังเกต เสร็จแล้วนำมาต่อยอดจนกลายเป็นสิ่งใหม่แล้วประสบความสำเร็จ
ทุกวันนี้เราอาจจะพบเจอสิ่งที่น่าสนใจมากมายเหมือนกับคนอื่นๆ
แต่ถ้าเราอยากประสบความสำเร็จ เราอาจจะต้องทำให้แตกต่างเหมือนอย่างคุณ โมะโมะฟุกุ อันโด
ทิ้งท้าย
ปัจจุบัน คุณ โมะโมะฟุกุ อันโด ได้เสียชีวิตลงไปแล้ว ในปี 2007 ด้วยอายุ 96 ปี
ก่อนที่เขาจะเสียชีวิตลง เขาได้เผยถึงสาเหตุว่าทำไมถึงมีอายุที่ยืนยาวได้ขนาดนี้
คำตอบอาจจะเป็นสิ่งที่หลายๆคนคาดไม่ถึง
นั่นคือการกินบะหมี่กึ่งสำเร็จรูป Chikin Ramen ทุกๆวันนั่นเอง..
----------------------
<ad> หาซื้อนิสชินได้ทุกที่ เช่นเดียวกับหนังสือลงทุนแมน 2.0 วางแผงแล้ว ที่ร้านหนังสือชั้นนำทั่วประเทศ หรือติดตามกันได้ฟรีที่ แอป blockdit 
, 
, 
, 
, 
โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-